# En

# LA PREPOSICIÓ *EN*

# 1. Expressa relacions circumstancials que denoten el lloc on es produïx alguna cosa. És usada especialment davant de noms sense determinant i quan precedix adjectius o pronoms demostratius, indefinits i quantitatius, i mai davant de topònims:

> Guardava les sabates **en** caixes.  
> Treballen **en** un altre despatx, i **en** este han posat el depòsit.  
> Això es troba **en** qualsevol lloc.  
> L’empresa té delegacions **en** tres pobles de la comarca.

Quan els topònims no tenen un caràcter estrictament locatiu, sinó temporal, històric o social, és preferible l’ús de la preposició **en**:

> Les institucions polítiques que es generaren **en** la Grècia clàssica...

Davant de l’article definit, en les designacions de lloc en sentit figurat (publicacions, lleis, reunions, associacions, institucions, etc.), i davant de substantius que expressen llocs menys definits o menys localitzables en un punt concret, és preferible l’ús de la preposició **en***:*

> L’anunci es publicà **en** el *Diari Oficial de la Generalitat Valenciana*.  
> Estudiarem els temes decidits **en** l’última reunió.  
> **En** el títol I de la Constitució s’establixen els deures i drets fonamentals.  
> **En** les cèl·lules eucariotes l’ADN es troba concentrat **en** el nucli.

# 2. En relacions circumstancials de temps:

*a*) Expressa el temps en què es realitza una acció o té lloc un fet. S’usa especialment amb sintagmes indefinits i quan precedix adjectius o pronoms demostratius, indefinits o numerals:

> Ha fet **en** cinc mesos la faena que li havien encomanat.  
> **En** poques setmanes es va recuperar de l’operació.  
> Els convidarem a sopar **en** una altra ocasió.  
> **En** aquell temps nosaltres encara no estàvem casats.  
> **En** quants dies ho faràs, **en** pocs o **en** molts?

*b*) En correlació amb la preposició *de* expressa al cap de quin interval tindrà lloc l’acció:

> De demà **en** un mes celebrarem l’aniversari de Carme.  
> De hui **en** set dies ens n’anirem de vacacions.

# 3. També expressa:

*a*) Relacions circumstancials de manera:

> Per favor, parleu **en** veu baixa.  
> Encara estic **en** dejú.

*b*) En correlació amb la preposició *de*, denota distribució, iteració o intensitat:

> Els compraven de deu **en** deu.  
> Vaig a l’odontòleg de tant **en** tant.

# 4. Davant d’un infinitiu, expressa una acció puntual (no durativa) i, en general, immediatament anterior a l’expressada pel verb principal:

> **En** tocar les dotze campanades s’encetà el nou any.  
> **En** començar a parlar ell, tothom va callar.

Igualment, pot tindre un valor causal secundari unit al valor temporal d’acció anterior al verb principal, però no són genuïns ni adequats en un registre formal els casos en què s’usa exclusivament amb valor causal:

> **En** dir-se les veritats, es perden les amistats.  
> Han sigut eliminats del procés selectiu **en** no obtindre la puntuació mínima. [*No és acceptable perquè* en *indica exclusivament la causa.*]

# 5. Introduïx el complement exigit per certs verbs usats pronominalment o intransitivament, complement que sempre és un nom o pronom substituïble per *hi*:

> Es desfeia **en** elogis.  
> Estàvem d’acord **en** tot.

# 6. Expressa relacions de complement del nom:

> Maria és doctora **en** Matemàtiques.  
> El bosc estava **en** flames.

# 7. Expressa relacions de complement de l’adjectiu qualificatiu:

> La taronja és rica **en** vitamines.  
> Mon pare és un entés **en** numismàtica.